   ڪراچي (ويب ڊيسڪ) سنڌ جي وڏي وزير سيد مراد علي شاهه پاڪستان سپر ليگ جي پنجين ايڊيشن جي ڪراچي ۾ شيڊيول باقي ميچن جي حوالي سان وڏو فيصلو ڪندي چيو آهي ته اهي مقابلا شوقينن کانسواءِ خالي اسٽيڊيم ۾ ٿيندا. وڏي وزير جي ترجمان طرفان جاري ڪيل بيان موجب ڪورونا وائرس جي خطري کي نظر ۾ رکندي پي ايس ايل جي حوالي سان فيصلو ڪيو ويو آهي ته ڪراچي ۾ اڄ ٿيندڙ ميچ ۾ ته تماشائي موجود آهن پر سڀاڻي ۽ ٻيون ميچون بند اسٽيڊيم ۾ ٿينديون. سيد مراد علي شاهه موجب اسان ميچون ڪراچي رهيا آهيون، وڌيڪ رسڪ نٿا کڻي سگهون. هن ڪراچي جي ڪمشنر کي هدايت ڪئي آهي ته هو پاڪستان ڪرڪيٽ بورڊ سان ڳالهائيندي فيصلي تي عمل ڪرائي. ڪراچي ۾ وڏي وزير جي صدارت هيٺ اجلاس ۾ ڪمشنر وڏي وزير کي اسٽيڊيم ۾ اڄ جي انتظامن جي حوالي سان بريف ڪيو. وڏي وزير رڳو اڄ ڪراچي ۽ لاهور وچ ۾ نيشنل اسٽيڊيم ۾ ٿيندڙ ميچ ۾ شوقينن کي وڃڻ جي اجازت ڏني، جڏهن ته سڀاڻي ميچ ٿيندي پر ڪو شوقين اسٽيڊيم نه وڃي سگهندو.